‹‹ባህር ዳርን እንደ ቤቴ›› ፕሮጀክት ህዝብን ከህዝብ ጋር በማቀራረብ ቁልፍ ድልድይ እንደሆነ ተገለጸ
ሞገስ ተስፋ አዲስ አበባ፡- ‹‹ባህር ዳርን እንደ ቤቴ›› ፕሮጀክት ህዝብን ከህዝብ በማቀራረብ፣ አለመግባባትን በመፍታ ትና በዩኒቨርሲቲ ግቢ ይከሰቱ የነበሩ ግጭቶችን በመቅረፍ የጎላ ሚና እየተጫወተ እንደሚገኝ የባህር ዳር ዩኒቨርሲቲ አስታወቀ። የባህር ዳር ዩኒቨርሲቲ ፕሬዚዳንት ዶከተር ፍሬው ተገኝ በተለይም ለአዲስ ዘመን እንደገለጹት ‹‹ባህር ዳርን እንደ ቤቴ›› ፕሮጀክት ህዝብን ከህዝብ በማቀራረብ፣ አለመግባባትን በመፍታትና በዩኒቨርሲቲ ግቢ ይከሰቱ የነበሩ ግጭቶችንም በመቅረፍ ረገድ የጎላ ሚና እየተጫወተ ነው። የመኖሪያ ቀያቸውን ለቀው ለትምህርት ባህር ዳር ዩኒቨርሲቲ የሚገቡ ተማሪዎች በዩኒቨርሲቲ ቆይታቸው የባይተዋር ስሜት እንዳይሰማቸው ለማድ ረግ የሚሠራው ሥራ ባይተዋርነት ከማስወገድ ባለፈ ማህበረሰብን ከማህበረሰብ የማገናኛ ድልድይ ሆኖ እያገለገለ ነው ብለዋል። “ዩኒቨርሲቲው ፕሮጀክቱን ሲጀመር ቁለፍ ዓላማ ያደረገው ከ2008 ዓ.ም ጀምሮ በሀገሪቱ ባሉ ዩኒቨርሲቲዎች እየተከሰቱ ያሉትን ችግሮች እና አለመግባባቶችን ለመፍታት እንደነበር ያስታወሱት ዶክተር ፍሬው፣ በሂደት ግን አንዱ ማህበረሰብ የሌላውን ማህበረሰብ ወግ፣ ባህል ልምድ እና የአኗኗር ዘይቤ በመረዳት በፍቅር እና በአንድነት እንዲኖሩ የማድረጊያ ስልት እንደሆነ አመልክተዋል። በፕሮጀክቱ የማይቀራረቡ አካላት እንዲቀራረቡ በማድረግ እንደ ቤተሰብ፣ ልጅ እና አባት የሚገናኙ ማህበረሰቦችን ፈጥሯል ያሉት ዶክተር ፍሬው፣ ባለፈው የገና በዓል ከ260 በላይ የባህር ዳር ከተማ ነዋሪዎች እያንዳንዳቸው ከአንድ እስከ አራት ተማሪዎችን በማስተናገድ ቤተሰብ የሆኑበት መንገድ ትልቅ ምሳሌ እንደሆነ አመልክተዋል። ማህበረሰቡ እንደ ቤተሰብ በመያዝ ትምህርታቸውን በአግባቡ ተከታትለው ሲመረቁም ፕሮግራም በማዘጋጀት እንደሚያስመርቁ የጠቆሙት ፕሬዚዳንቱ፣ ተማሪዎቹ ሲመረቁም ለምርቃታቸው ከሚመጡ የተማሪዎቹ ወላጅ ቤተሰቦች ጋር በመገናኛት አንድነታቸውን የሚያጠናክሩበትን መንገድ እየፈጠረ ነው ብለዋል። በተለይም የተለያዩ በዓላት በሚከበሩበት ወቅት ተማሪዎች በተቀበሏቸው የባህር ዳር ነዋሪዎች ቤት በመገኘት ከቤተሰቦቻቸው ጋር በስልክ ከማስተዋወቅ ባሻገር በአካል ተገናኝተው በአንድነት እና በፍቅር የሚተሳሰሩበት መንገድ የፈጠረ መሆኑን ጠቁመዋል። ባህር ዳር ዩኒቨርሲቲ ‹‹ ባህር ዳርን እንደ ቤቴ›› የተሰኘው ፕሮጀክት ያስገኘውን ውጤት ተሞክሮ በክልሉ ለሚገኙ 10 ዩኒቨርሲቲዎች እንዳካፈለ የጠቆሙት ዶክተር ፍሬው፣ ዩኒቨርሲቲዎቹ ተሞክሮውን ወስደው በመተግበር ውጤት እያስመዘገቡ ነው ብለዋል። ከነዚህም መካከል የጎንደር ዩኒቨርሲቲ ተጠቃሽ እንደሆነ ጠቁመዋል። ፕሮጀክቱ አሁን ላይ የተሟላ ሰብዕና መገንቢያ አንድ ዘዴ ሆኗል። ችግሮችን በመቅረፍ ህዝብን ከህዝብ በአንድነት እና በፍቅር መንፈስ በማስተሳሰር እንደ ድልድይ እና መሰላል ሆኖ እያገለገለ ነው ያሉት ፕሪዚዳንቱ ፣ በሀገሪቱ ያሉ ሁሉም ዩኒቨርሲቲዎች የማህበረሰብ ችግር መፍቻ ዘዴዎች ላይ ቢሠሩ በሀገር አንድነት ላይ ትልቅ ፋይዳ እንደሚኖረው ጠቁመዋል።